«ΝΥΧΤΕΣ ΣΤΗ ΡΩΜΗ – Τενν Και Άννα»
 Βιογραφικά Συντελεστών :
ΦΡΑΝΚΟ ΝΤ’ΑΛΕΣΣΑΝΤΡΟ Αμερικανός θεατρικός συγγραφέας, σεναριογράφος και ποιητής με Ιταλική και Ιρλανδική καταγωγή και μένει στη Νέα Υόρκη όπου διδάσκει θεατρολογία ως επισκέπτης καθηγητής θεατρολογίας σε κολλέγια και πανεπιστήμια. Έγραψε πολυάριθμα θεατρικά έργα, πολλά κινηματογραφικά σενάρια αλλά και ποίηση. Πολλά από τα έργα του έχουν λάβει σημαντικά βραβεία και διακρίσεις. Το έργο «Νύχτες στη Ρώμη» έχει συμπεριληφθεί στα «Καλύτερα Θεατρικά Έργα του 2002» και ήταν υποψήφιο για πολλά βραβεία. Είχε μεγάλη εμπορική επιτυχία στη Νέα Υόρκη το 2002 και στο Λονδίνο το 2004. Έκτοτε έχει μεταφραστεί σε πολλές γλώσσες και συνεχίζει να ανεβαίνει σε πολλές χώρες σε θέατρα, αλλά και σε πανεπιστήμια ενώ ήταν υποψήφιο για περισσότερα από 46 διεθνή βραβεία. Σύντομα αναμένεται και η κινηματογραφική του εκδοχή.

ΧΛΟΗ ΒΕΡΙΤΗ Γεννήθηκε στο Λονδίνο και μεγάλωσε στη Λευκωσία. Σπούδασε  Αγγλική Φιλολογία και πήρε με άριστα μεταπτυχιακό στην Εκπαίδευση από το Πανεπιστήμιο Middlesex Λονδίνου. Έχει εμβαθύνει στην Εκπαίδευση για τα Ανθρώπινα Δικαιώματα (Council of Europe) και στην Παγκόσμια Λογοτεχνία (HarvardX). Εργάστηκε ως μεταφράστρια, υπεύθυνη τηλεοπτικού προγράμματος, δημοσιογράφος, και ακαδημαϊκός σύμβουλος. Συνέχισε την επαγγελματική της πορεία στο Υπουργείο Παιδείας της Κύπρου ως καθηγήτρια, ειδική σύμβουλος Αγγλικών, και Β. Διευθύντρια. Υπηρέτησε τον  Παγκύπριο Σύνδεσμο Καθηγητών Αγγλικής Γλώσσας ως πρόεδρος. Έπαιξε ως ερασιτέχνης ηθοποιός για μια περίπου δεκαετία και σκηνοθέτησε θεατρικά έργα στα αγγλικά και στα ελληνικά. Έγραψε ποίηση, διήγημα, δοκίμιο, νουβέλα και θεατρικά έργα, αλλά ασχολείται πολύ και με λογοτεχνική μετάφραση. Για το λογοτεχνικό της έργο έχει βραβευτεί με πιο πρόσφατη τη διάκρισή της το 2022 για το θεατρικό της έργο «Η συγγραφέας» σε διαγωνισμό συγγραφής θεατρικού έργου του Ραδιοφωνικού Ιδρύματος Κύπρου. Το 2021 στον ίδιο διαγωνισμό διακρίθηκε με το θεατρικό της έργο «Ο Δούλος Αίσωπος». Το έργο της «Καλειδοσκόπιο, θεατρικά αφηγήματα» έχει συμπεριληφθεί στην Βραχεία Λίστα των Κρατικών Βραβείων 2021. Είναι μέλος της Εθνικής Εταιρείας Ελλήνων Συγγραφέων, της Πανελλήνιας Ένωσης Λογοτεχνών, της Λέσχης Φίλων Ένωσης Σεναριογράφων Ελλάδας, του Ελληνικού Πνευματικού Ομίλου Κύπρου και αντιπρόεδρος του Δ.Σ. του Θεάτρου ΕΣΤΙΑ που εδρεύει στη Λευκωσία.

ΦΑΝΗ ΠΕΤΣΑ Αριστούχος απόφοιτος της Δραματικής Σχολής Βεάκη (κατόπιν εξετάσεων Υπουργείου Πολιτισμού), απόφοιτος της Φιλοσοφικής Σχολής Πανεπιστημίου Αθηνών στο Τμήμα Θεατρολογίας ( πρωτεύσασα μεταξύ των αποφοίτων ) και αριστούχος πρωτεύσασα απόφοιτος του μεταπτυχιακού προγράμματος Θεατρικών Σπουδών στο Ανοιχτό Πανεπιστήμιο Κύπρου. Το 2015-16 ήταν υποψήφια για το βραβείο ερμηνείας καλύτερου γυναικείου ρόλου στα Θεατρικά Βραβεία Κύπρου για την ερμηνεία της στο μονόλογο η Μπαλάντα της Φρίκης σε σκηνοθεσία Άγι Παίκου στο Θεατρικό Πολυχώρο Εστία. Συμμετεσχε ως ηθοποιός στο Φεστιβάλ Επιδαύρου, στο Θέατρο Τέχνης, στο Θέατρο της Άνοιξης, στο Θ.Ο.Κ, στο Θέατρο ΈΝΑ, στην Ε.Θ.Α.Λ. και είναι τακτική συνεργάτης του Θεατρικού Πολυχώρου Εστία (“Η Αγνή του Θεού”, “Ένας Ιππότης για τη Βασούλα”, “Η Κόμισσα  της Φάμπρικας” κ. α.) Πήρε μέρος στις τηλεοπτικές σειρές ” Άρτος και Θεάματα”, “Γενιές της Σιωπής”, “Γυμνοί ‘Αγγελοι”, ” Φόντο Κοκκινο”, ” Ρουά Ματ”, “Κάρμα”, “Χάλκινα Χρόνια”, “Ειρήνη Πάσι” κ.τ.λ. Το 2010 είχε συμμετοχή, στο ρόλο της δασκάλας, στην ταινία “Palace” που βραβεύτηκε σαν Καλύτερη Ταινία Μικρού Μήκους στα 2012 Australian Academy of Cinema and Television Arts Awards (AACTA Awards).και στο Βeverly Hills Film Festival.

ΔΗΜΗΤΡΗΣ ΚΩΝΣΤΑΝΤΙΝΙΔΗΣ Γεννήθηκε και ζει στη Λεμεσό. Απόφοιτος του Εργαστηρίου Επαγγελματικής Δημοσιογραφίας, της Δραματικής Σχολής του Εθνικού Θεάτρου και του τμήματος Θεατρικών Σπουδών του Πανεπιστημίου Αθηνών. Παρακολούθησε μαθήματα υποκριτικής, φωνητικής και κινησιολογίας στο στούντιο του Θεάτρου των Αλλαγών. Συνεργάστηκε με τον ΘΟΚ στις παραγωγές «Ο έμπορος της Βενετίας», «Γλυκό πουλί της νιότης», «Ποιανού ζωή είναι αυτή τελικά», «Χειμωνιάτικο παραμύθι» και «Ένα παιδί μετράει τα  άστρα». Με την ΕΘΑΛ στις παραγωγές «Φτωχοί και Άγιοι», «Το μικρό μαχαγγόνι» και «Η γλωσσοκοπάνα». Με το Σατυρικό Θέατρο στην παράσταση «Τρομοκρατία», με το Θέατρο Διόνυσος στην «Αρχή του Αρχιμήδη», με το Θέατρο VERSUS στις παραγωγές «Τα ορφανά»,  «Ροτβάιλερ» και καθώς και σε αρκετές παραγωγές της Παιδικής Σκηνής και με το Θέατρο ΑΙΓΑΙΑ στο “Missing”. Συμμετείχε στο Διεθνές Φεστιβάλ ΚΥΠΡΙΑ με την παραγωγή «Οι βασιλοπούλες» και στο Φεστιβάλ Avignon-Off με την παραγωγή της ομάδας One/Off “Forget me Not”.
ΑΓΙΣ ΠΑΙΚΟΣ Γεννήθηκε στη Λευκωσία. Απόφοιτος Σορβόννης με αντικείμενο κινηματογραφικές και θεατρικές σπουδές. Συνέχισε τις σπουδές του αργότερα στις Η.Π.Α. με υποτροφία. Επιστρέφοντας στην Κύπρο εργάστηκε για αρκετά χρόνια ως τηλεοπτικός σκηνοθέτης σε ιδιωτικούς σταθμούς. Έχει σκηνοθετήσει τόσο για τον Θ.Ο.Κ. όσο και για άλλα θεατρικά σχήματα. Οι μικρού μήκους ταινίες του “Ashes of Summer” και “September” έχουν τιμηθεί με Βραβείο Κοινού στο «Διεθνές Φεστιβάλ Κινηματογράφου Κύπρου» το 2010 και το 2011.Το 2012 ίδρυσε τον Θεατρικό Πολυχώρο ΕΣΤΙΑ. Τρεις παραστάσεις του ξεχώρισαν για τις ερμηνείες τους: «Μανώλη» του Γ. Νεοφύτου (Βραβείο Καλύτερης Γυναικείας Ερμηνείας Θ.Ο.Κ. για την Ι. Σιαφκάλη), «Η Μπαλάντα της Φρίκης» της Η. Παπά (Υποψηφιότητα Καλύτερης Γυναικείας Ερμηνείας Βραβείων Θ.Ο.Κ. για τη Φ. Πέτσα), «Δεσποινίς Τζούλια» του Α. Στρίντμπεργκ (Υποψηφιότητα Καλύτερης Γυναικείας Ερμηνείας Βραβείων Θ.Ο.Κ. για την Ε. Σερένα). Το 2020 συμμετείχε στο Διεθνές Φεστιβάλ ΚΥΠΡΙΑ με την παράστασή του (μετάφραση/σκηνοθεσία) «Πανικός στο Υπουργείο» των Φρανκό-Μελανί σε παγκύπρια πρεμιέρα.

